text: Bil fanget mellem Mandø og fastlandet
  21 juli 2019 kl. 17.50
  En schweizisk familie blev søndag fanget af tidevandet. Fire voksne og to hunde måtte reddes i land af brandvæsenet.
  Så skete det igen. En bil med fire voksne - et par og hendes forældre - og to hunde blev fanget af tidevandet på Låningsvejen mellem Mandø og fastlandet. Det skete ved 16.30-tiden.
  Det ældre ægtepar og deres hund blev samlet op af Ribe Brandvæsens gummibåd og sejlet til fastlandet.  
  Det unge par og deres hund blev kørt til Mandø. Bilen vil også blivet hentet, når det igen bliver ebbe. Der er tale om en familie fra Schweiz.
  - De pågældende har ikke været i fare. De blev ved bilen og ringede efter hjælp, fortæller Erik Lindholdt, vagtchef ved Syd- og Sønderjyllands Politi.
  Broderen til kvinden i det unge par fik via telefonbesked at vide, at de havde problemer. Han henvendte sig til Vadehavscentret, hvor personalet ringede 112.   
  For mindre end en uge siden var to lokale, en far og hans datter, også i problemer og måtte reddes af traktorbussen.
  